SPOROČILO KOMISIJE

Objava skupnega števila pravic v obtoku v letu 2020 za namene rezerve za stabilnost trga v okviru sistema EU za trgovanje z emisijami, vzpostavljenega z Direktivo 2003/87/ES

(2021/C 187/02)

1. UVOD

Leta 2015 sta Svet in Evropski parlament sprejela sklep o vzpostavitvi rezerve za stabilnost trga (1) v okviru sistema EU za trgovanje z emisijami (ETS), vzpostavljenega z Direktivo 2003/87/ES (2). Rezerva za stabilnost trga je začela delovati januarja 2019. Njen namen je preprečiti, da bi trg ogljika EU deloval z velikim strukturnim presežkom pravic, saj je s tem povezano tveganje, da EU ETS ne bi mogel zagotoviti potrebnega signala za naložbe, da bi na stroškovno učinkovit način dosegli cilj zmanjšanja emisij EU. Njen namen je tudi povečati odpornost EU ETS v povezavi z neravnovesji med ponudbo in povpraševanjem, da bi lahko trg EU ETS deloval na urejen način.

Sklep določa, da od leta 2017 dalje Komisija vsako leto do 15. maja objavi skupno število pravic v obtoku. Ta številka določa, ali bi bilo treba nekatere pravice, ki naj bi se prodale na dražbi, vključiti v rezervo ali pa bi jih bilo treba iz rezerve sprostiti.

Komisija je 8. maja 2020 objavila skupno število pravic v obtoku v letu 2019, ki je znašalo približno 1,38 milijarde pravic (3). V skladu s pravili rezerve za stabilnost trga in kot je navedeno v Obvestilu Komisije C/2020/8643 (4)z dne 11. decembra 2020 zaradi izstopa Združenega kraljestva iz Unije in ob upoštevanju uporabe direktive o EU ETS za Združeno kraljestvo in v njem na podlagi Protokola o Irski/Severni Irski od 1. januarja 2021 je število pravic, ki se jih vključi v rezervo za obdobje od 1. septembra 2020 do 31. avgusta 2021, znašalo 307 663 518.

To sporočilo je peta objava za namene rezerve za stabilnost trga in zadeva leto 2020. Vsebuje skupno število pravic v obtoku in podrobno razlago, kako je bilo to število izračunano. S to objavo bo določeno število pravic, ki bodo vključene v rezervo od septembra 2021 do avgusta 2022.

2. DELOVANJE REZERVE ZA STABILNOST TRGA

Rezerva za stabilnost trga deluje samodejno, kadar je skupno število pravic v obtoku izven vnaprej določenega razpona. Pravice se dodajo v rezervo, če skupno število pravic v obtoku presega zgornjo mejo 833 milijonov pravic. Pravice se iz rezerve sprostijo, če je skupno število pravic v obtoku manjše od 400 milijonov pravic. V praktičnem smislu se pravice v rezervo dodajo z zmanjšanjem količin pravic za prodajo na dražbi in se iz rezerve sprostijo s prodajo 100 milijonov več pravic na dražbi v prihodnosti.

Objava skupnega števila pravic v obtoku, na podlagi katerega se bodo pravice v rezervo dodajale ali iz nje sproščale, je zato ključni element za delovanje rezerve.

V okviru zadnje velike revizije EU ETS (5) so bile v delovanje rezerve za stabilnost trga uvedene pomembne spremembe. V obdobju od 2019 do 2023 je odstotek skupnega števila pravic v obtoku, ki določa število pravic, vključenih v rezervo, če se preseže zgornja meja 833 milijonov pravic, začasno podvojen z 12 % na 24 %. Poleg tega od leta 2023 pravice iz rezerve za stabilnost trga, ki presegajo obseg količine pravic za prodajo na dražbi za predhodno leto, ne bodo več veljavne.

Na podlagi tega sporočila bo zato 24 % (6) skupnega števila pravic v obtoku vključenih v rezervo v dvanajstmesečnem obdobju od 1. septembra 2021 dalje. Ustrezna količina bo odšteta od količin za prodajo na dražbi držav članic in treh držav EGP-EFTA ter Združenega kraljestva v zvezi s proizvodnjo električne energije na Severnem Irskem v skladu z njihovimi deleži na dražbi. V tem okviru se opozarja, da se do 31. decembra 2025 pravice, ki se prerazporedijo zaradi solidarnosti in rasti znotraj Unije, ne upoštevajo pri določitvi ustreznih deležev.

3. SKUPNO ŠTEVILO PRAVIC V OBTOKU

V skladu s členom 1(4) Sklepa (EU) 2015/1814 je skupno število pravic v obtoku „skupno število pravic, izdanih v obdobju od 1. januarja 2008, vključno s številom pravic, ki so bile v navedenem obdobju izdane na podlagi člena 13(2) Direktive 2003/87/ES, ter pravic do uporabe mednarodnih dobropisov, ki jih naprave uveljavljajo v okviru EU ETS v zvezi z emisijami do 31. decembra danega leta, od katerega se odštejejo skupne tone preverjenih emisij naprav v okviru EU ETS med 1. januarjem 2008 in 31. decembrom danega leta, vse pravice, ki so bile ukinjene v skladu s členom 12(4) Direktive 2003/87/ES, in število pravic v rezervi.“

Če povzamemo, skupno število pravic v obtoku, ki so pomembne za polnjenje in sproščanje rezerve za stabilnost trga, se izračuna po naslednji enačbi:

skupno število pravic v obtoku = ponudba – (povpraševanje + pravice v rezervi za stabilnost trga)

Skupno število pravic v obtoku določajo trije različni elementi: prvič, ponudba pravic od 1. januarja 2008, drugič, povpraševanje po pravicah (število predanih in ukinjenih pravic), ter tretjič, imetja rezerve.

Kot je predvideno v Sklepu (EU) 2015/1814, se pravice za letalstvo in preverjene emisije iz letalstva v tem kontekstu ne upoštevajo.

3.1. Ponudba

Ponudbo pravic na trgu določa več različnih elementov:

— pravice, shranjene (7) iz obdobja 2008–2012 (druga faza),

— pravice, ki so bile brezplačno dodeljene od 1. januarja 2013 do 31. decembra 2020 (8), vključno s pravicami, dodeljenimi iz rezerve za nove udeležence,

— pravice, ki napravam niso bile dodeljene v skladu s členom 10a(7) Direktive 2003/87/ES, in pravice, ki napravam niso bile dodeljene zaradi uporabe člena 10a(19) in (20) navedene direktive (9), ki se vključijo v rezervo leta 2020 skladno s členom 1(3) sklepa o rezervi za stabilnost trga (10), — od teh količin je treba odšteti 50 milijonov nedodeljenih pravic, prodanih na dražbi za sklad za inovacije v skladu s členom 10a(8) (11) direktive o EU ETS,

— pravice, izdane za prodajo na dražbi med 1. januarjem 2013 (12) in 31. decembrom 2020 (13); pravice, prodane na dražbi leta 2020, vključujejo 50 milijonov pravic iz rezerve za stabilnost trga, ki bodo prodane na dražbi za sklad za inovacije na podlagi člena 10a(8) direktive o EU ETS,

— pravice, ki so bile v obdobju 2014–2016 odštete od količin pravic za prodajo na dražbi, in pravice, ki so bile odštete od količin za prodajo na dražbi v letih 2019 in 2020 v skladu s sporočili Komisije z dne 15. maja 2018 (14), 14. maja 2019 (15) in 8. maja 2020 (16),

— pravice, ki jih je Evropska investicijska banka (EIB) monetizirala za namene programa „NER300“,

— pravice do mednarodnih dobropisov, ki jih naprave uveljavljajo v zvezi z emisijami do 31. decembra 2020.

Število pravic, shranjenih iz druge faze EU ETS, znaša 1 749 540 826 pravic (17). Ta „skupna količina shranjenih pravic“ predstavlja skupno število pravic, ki so bile izdane v drugi fazi EU ETS in niso bile predane zaradi kritja preverjenih emisij ali ukinjene. Za namen določitve skupnega števila pravic v obtoku tako predstavlja število pravic ETS, ki so bile v obtoku na začetku obdobja 2013–2020 (tretja faza), tj. 1. januarja 2013, in se kot taka upošteva pri izračunu.

Število pravic, ki so bile brezplačno dodeljene med 1. januarjem 2013 in 31. decembrom 2020, vključno s pravicami, dodeljenimi iz rezerve za nove udeležence, znaša 6 588 904 098 (18).

Število pravic, ki napravam niso bile dodeljene v skladu s členom 10a(7) (19) Direktive 2003/87/ES, je znašalo 301 801 477. Od te količine je treba odšteti 50 milijonov pravic, prodanih na dražbi za sklad za inovacije.

V skladu s poročili o dražbah prek skupnega dražbenega sistema in ustreznih samostojnih dražbenih sistemov (20) znaša število pravic, ki so bile med 1. januarjem 2013 in 31. decembrom 2020 prodane na dražbi, vključno s t. i. zgodnjimi dražbami, 6 008 253 000.

Število pravic, ki so bile v obdobju 2014–2016 odštete od količin pravic za prodajo na dražbi, v skladu s členom 1(2) Sklepa (EU) 2015/1814 znaša 900 000 000.

Število pravic, ki so bile odštete od količin za prodajo na dražbi v letih 2019 in 2020 v skladu s sporočili Komisije z dne 15. maja 2018, 14. maja 2019 in 8. maja 2020, je bilo 772 749 992.

EIB je monetizirala 300 000 000 pravic za namene programa NER300 (21).

Upravičenost do mednarodnih dobropisov, ki jih naprave uveljavljajo v zvezi z emisijami do 31. decembra 2020, ustreza 478 844 902 (22).

3.2. Povpraševanje

Povpraševanje sestavljajo skupne preverjene emisije naprav med 1. januarjem 2013 (23) in 31. decembrom 2020, ki znašajo 13 546 329 007 ton (24), ter pravice, ki so bile v istem obdobju ukinjene, kar predstavlja 441 393 pravic.

3.3. Imetja rezerve za stabilnost trga

V skladu s členom 1(2) Sklepa (EU) 2015/1814 je bilo 900 milijonov pravic, ki so bile v obdobju 2014–2016 odštete od količin pravic za prodajo na dražbi, vključenih v rezervo, ko je začela delovati 1. januarja 2019.

V skladu s Sporočilom Komisije z dne 15. maja 2018 (25) je bilo v obdobju od 1. januarja 2019 do 31. avgusta 2019 v rezervo vključenih 264 731 936 pravic.

Na podlagi sporočila Komisije z dne 14. maja 2019 (26) je bilo v obdobju od 1. septembra 2019 do 31. decembra 2019 v rezervo vključenih 132 392 786 pravic, v obdobju med 1. januarjem 2020 in 31. avgustom 2020 pa je bilo v rezervo vključenih 264 785 572 pravic.

V skladu s Sporočilom Komisije z dne 8. maja 2020 (27) je bilo v obdobju od 1. septembra 2020 do 31. decembra 2020 v rezervo vključenih 110 839 698 pravic.

V skladu s členom 1(3) sklepa o rezervi za stabilnost trga je bilo konec leta 2020 v rezervo dodanih 301 801 477 pravic, kar ustreza številu nedodeljenih pravic v skladu s členom 10a(7) Direktive 2003/87/ES.

V skladu s členom 10a(8) Direktive o EU ETS so bila imetja rezerve za stabilnost trga znižana za 50 milijonov pravic, ki so bile leta 2020 prodane na dražbi za sklad za inovacije.

V obdobju do 31. decembra 2020 je bilo torej v rezervi 1 924 551 469 (28) pravic.

3.4. Skupno število pravic v obtoku

Glede na navedeno znaša skupno število pravic v obtoku 1 578 772 426 pravic.

4. ZAKLJUČEK

V skladu s pravili rezerve za stabilnost trga bo v dvanajstmesečnem obdobju od 1. septembra 2021 do 31. avgusta 2022 vanjo vključenih skupno 378 905 382 pravic.

Naslednja objava, v kateri bo določeno polnjenje rezerve od septembra 2022 do avgusta 2023, bo sledila maja 2022.

Pregled

Ponudba a) shranjene pravice iz druge faze 1 749 540 826 b) brezplačne pravice za obdobje od 1. januarja 2013 do 31. decembra 2020, vključno iz rezerve za nove udeležence 6 588 904 098 c) nedodeljene pravice v skladu s členom 10a(7) Direktive 2003/87/ES 301 801 477 d) pravice, odštete od c) za namene prodaje na dražbi leta 2020 za sklad za inovacije – 50 000 000 e) skupno število pravic, ki so bile med 1. januarjem 2013 in 31. decembrom 2020 prodane na dražbi, vključno s t. i. zgodnjimi dražbami 6 008 253 000 f) pravice, ki so bile v obdobju 2014–2016 odštete od količin pravic za prodajo na dražbi 900 000 000 g) pravice, ki so bile v letih 2019 in 2020 odštete od količin pravic za prodajo na dražbi na podlagi sporočil Komisije z dne 15. maja 2018, 14. maja 2019 in 8. maja 2020 772 749 992 h) število pravic, ki jih je Evropska investicijska banka monetizirala za namene programa NER300 300 000 000 i) pravice do mednarodnih dobropisov, ki jih naprave uveljavljajo v zvezi z emisijami do 31. decembra 2020. 478 844 902 Vsota (ponudba) (29) 17 050 094 295





Povpraševanje (a) tone preverjenih emisij naprav v okviru EU ETS med 1. januarjem 2013 in 31. decembrom 2020 13 546 329 007 (b) pravice, ki so bile do 31. decembra 2020 ukinjene v skladu s členom 12(4) Direktive 2003/87/ES 441 393 Vsota (povpraševanje) 13 546 770 400





Imetja rezerve za stabilnost trga (30) Število pravic v rezervi 1 924 551 469 Skupno število pravic v obtoku 1 578 772 426

(1) Sklep (EU) 2015/1814 (UL L 264, 9.10.2015, str. 1).

(2) UL L 275, 25.10.2003, str. 32.

(3) Glej Sporočilo Komisije, C(2020) 2835 final, na voljo na:

https://eur-lex.europa.eu/legal-content/SL/TXT/?uri=CELEX%3A52020XC0513%2802%29&qid=1605443738686

(4) Obvestilo Komisije o skupni količini pravic za Unijo za leto 2021 in rezervi za stabilnost trga v okviru sistema EU za trgovanje z emisijami, 2020/C 428 I/01 (C/2020/8643) (UL C 428 I, 11.12.2020, str. 1).

(5) Direktiva (EU) 2018/410 Evropskega parlamenta in Sveta z dne 14. marca 2018 o spremembi Direktive 2003/87/ES za krepitev stroškovno učinkovitega zmanjšanja emisij in nizkoogljičnih naložb ter Sklepa (EU) 2015/1814 (UL L 76, 19.3.2018, str. 3).

(6) Kar predstavlja 2 % na mesec.

(7) Pravice, izdane v drugi fazi sistema EU ETS, ki niso bile predane za kritje preverjenih emisij ali ukinjene, so bile „shranjene“ za uporabo na začetku tretjega obdobja trgovanja (tretja faza) EU ETS. Te pravice so bile izbrisane, hkrati pa je bilo v tretji fazi ustvarjeno enako število pravic. Zato to število predstavlja točno število pravic ETS v obtoku na začetku tretje faze EU ETS. Glej https://ec.europa.eu/clima/policies/ets/registry_en#tab-0-2, točka 15. „Kaj je shranjevanje?“

(8) Brezplačna dodelitev s strani Združenega kraljestva je bila prekinjena od 1. januarja 2019. Brezplačna dodelitev za leto 2019 je bila sproščena februarja 2020 in se zato ni upoštevala pri izračunu ponudbe pravic do 31. decembra 2019 (glej Sklep Komisije z dne 17. decembra 2018 o navodilih centralnemu administratorju, da začasno prekine sprejemanje ustreznih postopkov za Združeno kraljestvo za brezplačno dodelitev, dražbo in izmenjavo mednarodnih dobropisov v okviru evidence transakcij Evropske unije C(2018) 8707). Namesto tega je vključena v sedanji izračun skupnega števila pravic v obtoku v letu 2020.

(9) Natančno število pravic, ki napravam niso bile dodeljene zaradi uporabe člena 10a(19) in (20) Direktive o EU ETS, v času objave tega sporočila ni bilo na voljo. Opozoriti je treba, da to število ne vpliva na raven skupnega števila pravic v obtoku, ker se prišteje k ponudbi in hkrati odšteje od nje kot del imetij rezerve za stabilnost trga. Število pravic, ki napravam niso bile dodeljene zaradi uporabe člena 10a(19) in (20), bo skupaj s posledično ravnjo imetij rezerve za stabilnost trga objavljeno takoj, ko bo na voljo, in sicer v posodobljeni različici sporočila.

(10) Leta 2021 se bo v skladu z revidiranim členom 10a(7) Direktive 2003/87/ES od teh količin odštelo 200 milijonov pravic in jih vključilo v rezervo za nove udeležence, ki ustreza četrti fazi EU ETS.

(11) „Poleg tega 50 milijonov nedodeljenih pravic iz rezerve za stabilnost trga dopolnjuje vse preostale prihodke od 300 milijonov pravic, ki so na voljo v obdobju 2013–2020 v skladu s Sklepom Komisije 2010/670/EU, in se jih porabi v ustreznem trenutku za [sklad za inovacije]“.

(12) Ta številka vključuje t. i. zgodnje dražbe, tj. pravice, veljavne za obdobje 2013–2020, ki so bile prodane na dražbi pred 1. januarjem 2013.

(13) Tudi prodaja pravic na dražbi s strani Združenega kraljestva je bila prekinjena od 1. januarja 2019. Prodaja pravic na dražbi s strani Združenega kraljestva se je nadaljevala marca 2020 in se zato tudi ne upošteva pri izračunu ponudbe pravic do 31. decembra 2019. Vključena je v sedanji izračun skupnega števila pravic v obtoku v letu 2020.

(14) Glej Sporočilo Komisije C(2018)2801 final, na voljo na https://ec.europa.eu/clima/sites/default/files/ets/reform/docs/c_2018_2801_en.pdf.

(15) Glej Sporočilo Komisije C(2019)3288 final, na voljo na https://ec.europa.eu/clima/sites/default/files/ets/reform/docs/c_2019_3288_en.pdf.

(16) Glej opombo 3 zgoraj.

(17) Glej poročilo o trgu ogljika iz leta 2015; COM(2015) 576.

(18) Na podlagi izvlečka iz evidence transakcij EU (EUTL) z dne 1. aprila 2021.

(19) Opozoriti je treba, da se besedilo sklepa o rezervi za stabilnost trga sklicuje na prejšnjo ubeseditev v direktivi o EU ETS, ki se nanaša na nedodeljene pravice iz rezerve za nove udeležence.

(20) Na voljo na: http://www.eex.com/en/products/environmental-markets/emissions-auctions/archive in https://www.theice.com/marketdata/reports/148

(21) Prva tranša v višini 200 milijonov pravic (prodana v letih 2011 in 2012) in druga tranša v višini 100 milijonov pravic (prodana v letih 2013 in 2014); za več podrobnosti glej https://ec.europa.eu/clima/sites/clima/files/lowcarbon/ner300/docs/summary_report_ner300_monetisation_en.pdf

(22) Na podlagi izvlečka iz EUTL z dne 1. aprila 2021.

(23) V zvezi s preverjenimi emisijami v obdobju 2008–2012 glej pojasnila glede skupne količine shranjenih pravic (oddelek 3.1).

(24) Skupne preverjene emisije temeljijo na izvlečku iz EUTL z dne 1. aprila 2021, da bi se upoštevale preverjene emisije, ki so bile sporočene do 31. marca 2021. Emisije, ki so bile sporočene po tem datumu, v tem skupnem znesku torej niso upoštevane.

(25) Glej opombo 13 zgoraj.

(26) Glej opombo 14 zgoraj.

(27) Glej opombo 3 zgoraj.

(28) Kot je bilo navedeno v opombi 9 zgoraj, ta številka ne zajema števila pravic, ki napravam niso bile dodeljene zaradi uporabe člena 10a(19) in (20) Direktive o EU ETS. Število pravic, ki napravam niso bile dodeljene zaradi uporabe člena 10a(19) in (20), bo objavljeno takoj, ko bo na voljo, in sicer v posodobljeni različici sporočila.

(29) Kot je bilo navedeno v opombi 9 zgoraj, ta številka ne zajema števila pravic, ki napravam niso bile dodeljene zaradi uporabe člena 10a(19) in (20) Direktive o EU ETS. Število pravic, ki napravam niso bile dodeljene zaradi uporabe člena 10a(19) in (20), bo objavljeno takoj, ko bo na voljo, in sicer v posodobljeni različici sporočila.

(30) Kot je bilo navedeno v opombi 9 zgoraj, ta številka ne zajema števila pravic, ki napravam niso bile dodeljene zaradi uporabe člena 10a(19) in (20) Direktive o EU ETS. Število pravic, ki napravam niso bile dodeljene zaradi uporabe člena 10a(19) in (20), bo objavljeno takoj, ko bo na voljo, in sicer v posodobljeni različici sporočila.